Avainsanat

Tiivistelmä



Avainsanat

1. Yhteisön tavaramerkki – Yhteisön tavaramerkin määritelmä ja hankkiminen – Direktiivissä 89/104 säädetyt kansalliseen tavaramerkkiin kohdistuviin rajoituksiin liittyvät säännöt – Näitä sääntöjä ei oteta huomioon sukunimestä muodostuvan tavaramerkin rekisteröintimenettelyssä

(Neuvoston asetus N:o 40/94; neuvoston direktiivin 89/104 6 artiklan 1 kohdan a alakohta)

2. Yhteisön tavaramerkki – Yhteisön tavaramerkin määritelmä ja hankkiminen – Suhteelliset hylkäysperusteet – Väite, jonka on tehnyt sellaisen aikaisemman tavaramerkin haltija, joka on sama tai samankaltainen kuin haettu tavaramerkki ja joka on rekisteröity samoja tai samankaltaisia tavaroita tai palveluja varten – Sekaannusvaara haetun tavaramerkin ja aikaisemman tavaramerkin välillä – Haettu tavaramerkki, joka koostuu yhdestä tai useammasta sukunimestä – Sekaannusvaaran arvioiminen samojen arviointiperusteiden mukaan, joita sovelletaan muihin tavaramerkkiryhmiin

(Neuvoston asetuksen N:o 40/94 8 artiklan 1 kohdan b alakohta)

3. Yhteisön tavaramerkki – Yhteisön tavaramerkin määritelmä ja hankkiminen – Suhteelliset hylkäysperusteet – Väite, jonka on tehnyt sellaisen aikaisemman tavaramerkin haltija, joka on sama tai samankaltainen kuin haettu tavaramerkki ja joka on rekisteröity samoja tai samankaltaisia tavaroita tai palveluja varten – Sekaannusvaara haetun tavaramerkin ja aikaisemman tavaramerkin välillä – Kuviomerkki, joka sisältää ilmaisun ”Julián Murúa Entrena” – Sanamerkki MURÚA

(Neuvoston asetuksen N:o 40/94 8 artiklan 1 kohdan b alakohta)

Tiivistelmä

1. Tavaramerkeistä annetun direktiivin 89/104 6 artiklan 1 kohdan a alakohdan säännöstä, joka koskee elinkeinotoiminnassa kansallisen tavaramerkin haltijalleen antamien oikeuksien sellaisia rajoituksia, jotka estävät tavaramerkin haltijaa kieltämästä kolmatta käyttämästä omaa nimeään tai osoitettaan, jos hän käyttää niitä hyvää liiketapaa noudattaen, ei voida ottaa huomioon yhden tai useamman henkilönnimen sisältävän yhteisön tavaramerkin rekisteröintimenettelyssä, sillä tällä säännöksellä ei anneta kolmansille oikeutta käyttää nimeään tai osoitettaan tavaramerkkinä.

(ks. 45 ja 46 kohta)

2. Merkkiä, joka sisältää luonnollisen henkilön etunimen ja sukunimet, ei voida rekisteröidä yhteisön tavaramerkkinä silloin, kun sitä koskee suhteellinen hylkäysperuste aikaisemman tavaramerkin haltijan tekemän väitteen johdosta.

Tällaisen rekisteröitäväksi haetun yhteisön tavaramerkin ja asetuksen N:o 40/94 8 artiklan 1 kohdan b alakohdassa tarkoitetun aikaisemman tavaramerkin välistä sekaannusvaaraa koskevat arviointiperusteet ovat nimittäin samat kuin ne, joita käytetään muita tavaramerkkityyppejä varten, koska mainitussa asetuksessa ei ole toisin säädetty.

(ks. 49 ja 50 kohta)

3. Espanjalaisen yleisön keskuudessa sellaisen kuviomerkin, joka muodostuu sen yläosassa olevasta piirroksesta, joka esittää maatilaa, jonka ympärillä on puita ja viiniviljelyksiä, ja sen alaosassa olevasta vaakunasta, jonka yläpuolella on ilmaisu ”Julián Murúa Entrena” (joka mielletään etunimeksi ja sukunimiksi), ja jonka rekisteröintiä yhteisön tavaramerkiksi haetaan Nizzan sopimuksen luokkaan 33 kuuluvia ”viinejä” varten, ja sanamerkin MURÚA (joka mielletään sukunimeksi), joka on rekisteröity aiemmin Espanjassa samaan luokkaan kuuluvia ”kaikkia viinityyppejä” varten, välillä on sekaannusvaara, koska yhtäältä tavarat, joita kyseessä olevat tavaramerkit tarkoittavat, ovat samoja, ja koska toisaalta kyseessä olevat merkit ovat samankaltaisia, sillä haetun tavaramerkin sanamerkkiä hallitseva osa ja aikaisemman tavaramerkin ainoa osa ovat samoja, joten espanjalainen keskivertokuluttaja, joka kohtaa haetulla tavaramerkillä varustetun tavaran, saattaa luulla, että tällä tavaralla on sama kaupallinen alkuperä kuin aikaisemmalla tavaramerkillä varustetulla tavaralla.

(ks. 76 ja 78 kohta)